**Informatīvais ziņojums**

**par tiesību aizsardzības iestāžu veiktajiem uzdevumiem un darba rezultātiem nelegālās akcīzes preču aprites apkarošanā**

Ziņojumā apkopoti dati par Finanšu ministrijas un Iekšlietu ministrijas padotībā esošo tiesību aizsardzības iestāžu veiktajiem pasākumiem “Valsts tiesību aizsardzības iestāžu rīcības plāna 2012.gadam, lai aktivizētu cīņu pret akcīzes preču nelikumīgu apriti Latvijā” (turpmāk – Rīcības plāns) īstenošanā un darba rezultātiem nelegālās akcīzes preču aprites apkarošanā.

Rīcības plāna īstenošanā ir iesaistītas šādas valsts pārvaldes iestādes:

1. Valsts ieņēmumu dienests (turpmāk – VID), tā struktūrvienības:

- VID Muitas pārvalde (turpmāk – MP);

- VID Muitas kriminālpārvalde (turpmāk – MKrP);

- VID Akcīzes pārvalde (turpmāk – AP);

- VID Finanšu policijas pārvalde (turpmāk – FPP);

1. Valsts robežsardze (turpmāk – VRS);
2. Valsts policija (turpmāk – VP);
3. Drošības policija (turpmāk – DP);
4. Korupcijas novēršanas un apkarošanas birojs (turpmāk – KNAB).

Rīcības plāns paredz samazināt akcīzes preču nelikumīgu apriti valstī, pilnveidojot tiesību aizsardzības iestāžu sadarbību likumpārkāpumu atklāšanas un novēršanas jomā, kā arī īstenojot pasākumus, noteiktus piecos virzienos:

1. sadarbības pilnveidošanā;

2) informācijas apmaiņā, kopīgu kontroles pasākumu plānošanā un īstenošanā;

3) resursu optimizācijā un kapacitātes paaugstināšanā;

4) normatīvo aktu izmaiņu apzināšanā un izvērtēšanā;

5) sabiedrības informēšanā.

1. **Tiesību aizsardzības iestāžu paveiktais atbilstoši Rīcības plāna virzieniem laika periodā no 2012.gada 1.janvāra līdz 30.jūnijam**

**1.1. Sadarbības pilnveidošana**

Tiesību aizsardzības iestādes (turpmāk – TAI) ir izstrādājušas un apstiprinājušas Rīcības plānu, izveidojušas vadības grupu un ievēlējušas tās vadītāju.

Ir notikusi viena TAI pārstāvju sanāksme, divas TAI vadības grupas sanāksmes un viena TAI vadības grupas apspriede ar Latvijas Degvielas tirgotāju asociācijas un SIA *British American Tobacco Latvia* pārstāvjiem.

Sanāksmēs tika apspriestas aktualitātes saistībā ar Rīcības plāna īstenošanu, vispārīgā situācija akcīzes preču tirgū, kā arī izstrādāta jauna darba rezultātu uzskaites kārtība, lai pastiprinātu TAI sadarbības aspektu.

VID ir sagatavojis un nosūtījis visām Rīcības plānā iesaistītajām TAI šādus analītiskos produktus:

1) ikmēneša statistiskos pārskatus par TAI atklātajiem likumpārkāpumiem akcīzes preču apritē, izņemto preču un transportlīdzekļu daudzumu, kā arī novērsto kaitējumu;

2) kopsavilkuma ziņojumu par Rīcības plāna darbības rezultātiem 2012.gada pirmajā ceturksnī un tendencēm akcīzes preču apritē.

VRS, īstenojot sadarbības mehānismu pilnveidošanu, ir piedalījusies:

1) deviņās starptautiska līmeņa konferencēs, sanāksmēs un darba grupu apspriedēs par sadarbības pilnveidošanu likumpārkāpumu atklāšanas un novēršanas jomā, tajā skaitā arī akcīzes preču kontrabandas apkarošanā, ar Lietuvas, Igaunijas, Norvēģijas, Somijas, Zviedrijas, Krievijas un Baltkrievijas kompetentajiem dienestiem;

2) vairākās kopējās operācijās uz valsts ārējās robežas ar Krievijas Federāciju.

* 1. **Informācijas apmaiņa, kopīgu kontroles pasākumu plānošana un īstenošana**

VID un Lietuvas Republikas Muitas kriminālpārvaldei sadarbojoties, ir atklāts organizētās noziedzības grupējums saistībā ar muitas krāpšanu akcīzes preču aprites jomā, kā rezultātā izņemti 10 milj. gab. cigarešu Latvijā, vairāk nekā 50 milj. gab. cigarešu Lietuvā, kā arī apcietinātas vainīgās personas Lietuvā.

DP sadarbībā ar VID atklājusi kontrabandas ceļā ievestu kravu un izņēmusi 12,9 milj. gab. cigarešu, kriminālprocess uzsākts šī gada jūnijā.

VRS un VP sadarbības rezultātā ir atklāti pieci likumpārkāpumi un izņemti 860 litri degvielas, 10 litri alkohola, kā arī 5,7 tūkst. gab. cigarešu.

VRS un VID struktūrvienību sadarbības rezultātā atklāti 42 likumpārkāpumi un izņemti 1080 litri degvielas, 57 litri alkohola un 3,86 milj. gab. cigarešu.

VID ir sniedzis atbalstu VP tās organizētajos kontroles pasākumos degvielas aprites jomā. Rezultātā izņemti aptuveni 63 tūkst. litru degvielas un divi transportlīdzekļi.

Starp VRS, VID un Pārtikas un veterināro dienestu ir noslēgta starpresoru vienošanās par iestāžu darbības un sadarbības organizēšanu robežšķērsošanas vietās.

Ir parakstīta starpresoru vienošanās par informācijas apmaiņu starp VID MP un VRS atsevišķu akcīzes preču pārvietošanas kontrolē.

VID MP sadarbībā ar VID MKrP ir veikusi trīs kontroles pasākumus no Krievijas iebraucošos pasažieru vilcienos, kuru rezultātā ir atklāts viens cigarešu kontrabandas gadījums – atrasta slēptuve vilciena kupejas apkures sistēmā.

VID AP, sadarbojoties ar VID MKrP, ir atklājusi nelikumīgu alkoholisko dzērienu tirdzniecību un izņēmusi 48 litrus alkoholisko dzērienu.

VID AP, sadarbojoties ar VP, ir atklājusi nelikumīgu alkoholisko dzērienu un tabakas izstrādājumu tirdzniecību un uzglabāšanu un izņēmusi 379 litrus alkoholisko dzērienu un 4880 gab. cigarešu.

VID AP, sadarbojoties ar VID FPP, ir atklājusi nelikumīgu naftas produktu uzglabāšanu un izņēmusi 9500 litrus naftas produktu.

Ņemot vērā, ka naftas produkti ar Kombinētās nomenklatūras kodu 27101999 un 27101991 ir viens no nelegālo naftas produktu avotiem Latvijas Republikas teritorijā, kā arī Eiropas Savienības teritorijā, ir veikti grozījumi likumā “Par akcīzes nodokli”, pamatojoties uz kuriem ar 2012.gada 1.februāri naftas produkti ar Kombinētās nomenklatūras kodu 27101999 un 27101991 ir apliekami ar akcīzes nodokli saskaņā ar likumā noteiktajām nodokļa likmēm.

Tādējādi operatīvās darbības vajadzībām nelegālo naftas produktu apkarošanai Latvijas teritorijā VID AP sniegusi VP amatpersonām  Polijas sniegto informāciju par nosūtītiem naftas produktiem ar Kombinētās nomenklatūras kodu 27101999 un 27101991 Latvijas komersantiem, kuriem nav izsniegta speciālā atļauja (licence) komercdarbībai ar naftas produktiem, vai arī norādītām šo produktu saņemšanas vietām Latvijas teritorijā.

Lai izveidotu Fizisko personu kontroles sistēmu, VID MP ir izstrādājusi un saskaņojusi programmatūras prasību specifikāciju. Līdz Fizisko personu kontroles sistēmas izveidei VID MP austrumu robežas muitas kontroles punktos ir ieviesusi jaunu pagaidu elektronisku uzskaites sistēmu, lai nodrošinātu pāri Eiropas Savienības robežai legāli pārvietoto akcīzes preču uzskaiti. Šajā sistēmā datus ievada no 2012.gada 1.aprīļa, kā rezultātā ir atvieglota un paātrināta robežšķērsojošo personu kontrole, turklāt daudz efektīvāk var identificēt personas, kuras regulāri nodarbojas ar legālu akcīzes preču ievešanu. VID MP ir sniegusi informāciju VID MKrP, VID FPP, VID Nodokļu kontroles pārvaldei un VP par 678 fiziskām personām, kuras regulāri ieved akcīzes preces, norādot uz paaugstinātu nelikumīgas komercdarbības risku šīm personām.

Sadarbojoties VID MP un VID MKrP, Grebņevas muitas kontroles punktā (turpmāk – MKP) atklāts kontrabandas cigarešu ievešanas gadījums un izņemti 3,7 milj. gab. cigarešu.

Par diviem minētajiem likumpārkāpumiem (DP sadarbībā ar VID – izņemti 12,9 milj. gab. cigarešu, VID MP sadarbībā ar VID MKrP – izņemti 3,7 milj. gab. cigarešu), kuri izdarīti pārskata periodā šī gada maijā, bet par kuriem kriminālprocesi uzsākti jūnijā, dati statistikas rādītājos par TAI darba rezultātiem tiks iekļauti 2012.gada jūnija pārskatā.

VID MP muitas noliktavās, preču pagaidu uzglabāšanas vietās un brīvajās zonās ir veikusi 98 plānveida tematiskās pārbaudes, kā rezultātā 10 gadījumos tika konstatēti pārkāpumi, kuri lielākoties saistīti ar preču uzskaiti.

VRS ir ieviesusi drošu ziņošanas mehānismu, kas sniedz iespēju gan VRS amatpersonām un darbiniekiem, gan robežu šķērsojošām personām anonīmi informēt VRS kriminālizmeklēšanas struktūrvienības par amatpersonu un darbinieku iespējamo saistību ar akcīzes preču kontrabandu.

Atbilstoši Ministru kabineta 2010.gada 5.maija instrukcijai Nr.5 “Kārtība, kādā valsts pārvaldes iestādes sadarbojas valsts robežas drošības jautājumos”pārskata periodā ir notikušas divas reģionālās sadarbības grupu sanāksmes, kurās ir izskatīti jautājumi par riska informācijas apmaiņas pilnveidošanas iespējām starp TAI.

Lai mazinātu akcīzes preču kontrabandu un to nelikumīgu izplatīšanu, DP ir veikusi operatīvās darbības pasākumus, kuru rezultātā 30 informatīvie materiāli pēc piekritības ir nosūtīti citām tiesību aizsardzības institūcijām, tajā skaitā VID.

Pārskata periodā VP ir veikusi un turpina veikt interneta vides monitoringu, kā rezultātā atklāti vairāki likumpārkāpumi akcīzes preču (degvielas, alkohola) apritē.

**1.3. Resursu optimizācija un kapacitātes paaugstināšana**

Lai pastiprinātu izlūkošanas un izmeklēšanas resursu kapacitāti, ir uzsākts darbs pie VID MKrP reorganizācijas.

VID regulāri apzina un novērtē muitai nepieciešamo tehnisko aprīkojumu un atkarībā no pieejamā finansējuma veic tā iegādi. Pārskata periodā ir iegādāts aprīkojums MKP vajadzībām, pavisam 29 dažādas vienības, par 52,7 tūkst. latu.

Ir noslēgts līgums par Transportlīdzekļu un konteineru automātiskās identificēšanas sistēmas (TLKAIS) uzturēšanu un pilnveidošanu.

Ir uzsākts darbs pie iepirkuma dokumentācijas sagatavošanas un iepirkuma izsludināšanas:

1) sešu automobiļu ass svaru nomaiņai Terehovas, Pāternieku un Silenes MKP;

2) neatkarīga elektrobarošanas avota uzstādīšanai Zilupes MKP;

3) Grebņevas un Zilupes MKP kravu kontroles rentgena iekārtu uzturēšanai.

Ir sekmīgi noslēdzies konkurss par jauna kravas skenera iegādi Rīgas brīvostas MKP un esošā mobilā skenera *HCV Mobile 2,5 MeV* remontu.

VRSvērsusies Finanšu ministrijā (divas vēstules) ar lūgumu piešķirt finansējumu atbilstoši kontrabandas un viltojumu apkarošanas sadarbības līgumiem starp Eiropas Savienību un iesaistītajām dalībvalstīm ar tabakas kompānijām *Japan Tobacco International*, *Philip Morris International*, *British American Tobacco* un *Imperial Tobacco*.

**1.4. Normatīvo aktu izmaiņu apzināšana un izvērtēšana**

TAI atbilstoši kompetencei veic akcīzes preču apriti reglamentējošu normatīvo aktu darbības efektivitātes izvērtēšanu.

Šobrīd ir apzinātas šādas likumpārkāpumu izdarīšanu veicinošas riska jomas:

- akcīzes preču uzskaites normatīvais regulējums;

- sankcijas un atbildība par telpu izmantošanu alkoholisko dzērienu nelikumīgai ražošanai, uzglabāšanai vai realizācijai.

Tiek sagatavoti priekšlikumi, kurus apspriedīs tuvākajās TAI vadības grupas sanāksmēs.

**1.5. Sabiedrības informēšana**

VID regulāri informē sabiedrību par aktuālajiem darba rezultātiem, tajā skaitā arī par akcīzes preču kontrabandu un to nelikumīgu apriti, izmantojot dažādus komunikācijas kanālus un līdzekļus:

- 2012.gada pirmajos sešos mēnešos par akcīzes preču pārvietošanas nosacījumiem un likumpārkāpumiem VID muitas amatpersonas sniedza septiņas intervijas plašsaziņas līdzekļiem (LTV, LNT, Latvijas Radio, Baltkom Radio, laikrakstam “Diena”);

- plašsaziņas līdzekļiem regulāri tiek nosūtītas preses relīzes gan par nosacījumiem, kas jāievēro, pārvietojot pāri robežai akcīzes preces, gan par konstatētajiem pārkāpumiem. 2012.gada pirmajos sešos mēnešos ziņu portālos, reģionālajos un dienas laikrakstos par akcīzes preču ievešanas ierobežojumiem sagatavotas 37 publikācijas.

**2. TAI darba rezultāti 2012.gada pirmajos sešos mēnešos**

|  |  |  |  |
| --- | --- | --- | --- |
|  | VID | VRS | VP |
| Sastādīto administratīvo pārkāpumu protokolu skaits | 557 | 30 | 1949 |
| Uzsākto kriminālprocesu skaits | 23 | 3 | 325 |
| Izņemtās cigaretes (milj. gab.) | 60,76 | 4,25 | 12,72 |
| Izņemtais alkohols (tūkst. litru) | 0,75 | 0,6 | 88,01 |
| Izņemtā degviela (tūkst. litru) | 27,01 | 1,1 | 187,38 |
| Novērstie zaudējumi (milj. latu) | 6,42 | 0,47 | 1,75 |

Par likumpārkāpumiem akcīzes preču apritē TAI kopā ir uzsākušas 351 kriminālprocesu un sastādījušas 2536 administratīvo pārkāpumu protokolus.

No nelikumīgas aprites ir izņemti 77,73 milj. gab. cigarešu, 89,36 tūkst. litru alkohola un 215 tūkst. litru degvielas.

Kopējā novērsto zaudējumu summa – 8,64 milj. latu, no kuriem 8 milj. latu jeb 94,6% – par likumpārkāpumiem saistībā ar tabakas izstrādājumu apriti.

Finanšu ministrs A.Vilks

21.08.2012. 16.43

1520

G.Bērziņš

67357208, [Guntis.Berzins@vid.gov.lv](mailto:Guntis.Berzins@vid.gov.lv)